Zasadny rozsud měšćanskeje rady za wulki swjedźeń 2016
Kulow (AK/SN). 15. Krabatowy swjedźeń ma so klětu w Kulowje wotměć. K tomu je so měšćanska rada wčera jednohłósnje wuznała. Při planowanju hospodarskeho etata 2016 chcedźa zarjadowanje z 15 000 eurami wobkedźbować.
Krabatowe towarstwo swjedźeń kóždolětnje z partnerami regiona a ze sobustawskimi komunami, towarstwami a zwjazkami organizuje. Kulow přisłuša towarstwu wot jeho załoženja. Lěta 2008 běchu swjedźeń w Sulšecach wuhotowali. „Sulšečenjo su tehdy wulke měritka sadźeli. Cyła wjes bě wupyšena“, podšmórny zastupowacy měšćanosta Georg Szczepanski (CDU). Dźakowano wulkemu angažementej wjesneje zhromadnosće je tónle Krabatowy swjedźeń mnohim hišće derje w pomjatku. Na njón móhł Kulow nětko nawjazać, wšako maja na měšćanskim torhošću Krabatowu stelu. Nimo toho bu Krabat 2. junija 1704 w Kulowje pochowany, na čož dopomina wopomnjenska tafla.
slk_Latn slk_Latn szl_Latn